
BARBARA DUNLOP

MIDNATTSSØNNEN

Miniserie: Gamblerne


Mørke hemmeligheter, potensielle skandaler, skjulte identiteter, lengsel og lidenskap. Bli med inn i en verden der skjebnen din avhenger av hvor god du er til å spille spillet. Dette er del tre av miniserien Gamblerne.

 

Barbara Dunlop har vært på bestselgerlistene til både New Tork Times og USA TODAY, og har skrevet mer enn førti romaner for Harlequin – blant annet den anerkjente serien Chicago Sons for Harlequin Desire. De sexy, humørfylte historiene hennes havner jevnlig på bestselgerlistene. Barbara har vært finalist til den amerikanske RITA-prisen tre ganger.


Til min fabelaktige svigerinne, Melinda.

«Du må bare lære deg å være rik, Sophie», sa venninnen min, Tasha Gillen, der vi sto på den luftige terrassen til et hus til salgs rett nord for Seattle.

«Hva i all verden skal jeg med seks bad?» Jeg var enslig, noe jeg bare ble mer og mer bevisst på etter som tiden gikk.

«Du trenger ikke å bruke alle på en gang», sa hun. «Du kommer til å få besøk, Sophie.»

«Av hvem? Alle bestevennene mine har giftet seg og flyttet fra Seattle.»

«Fisker du etter sympati?» spurte Tasha.

«Kanskje», innrømmet jeg.

Innerst inne var jeg glad på deres vegne. Det var jeg virkelig. Men de hadde alltid vært støtteapparatet mitt, og nå hadde livet mitt hadde tatt en veldig merkelig vending uten dem.

I fjor sommer hadde jeg vært med på å utvikle en ny teknologi. Den het Sweet Tech og produserte lekre desserter for eksklusive restauranter. Det hadde blitt en stor suksess – langt større enn noen av oss som sto bak den hadde drømt om.

Ved hjelp av Tashas ektemann, Jamie, som var økonom, hadde vi solgt patentet til et japansk selskap for en hel drøss med penger. Avtalen inkluderte royalties, noe som betydde at sjekkene ville fortsette å strømme inn. Å få så mye penger hadde vist seg å være mer utfordrende enn forventet.

«Jeg er helt alene», klaget jeg. «Jeg vet ikke hva jeg skal gjøre. Jeg kjeder meg.»

Jeg hadde ingen jobb. Jeg følte meg ikke produktiv. Jeg hadde ingen grunn til å dra noe sted eller gjøre noe som helst, og det var mer enn bare litt urovekkende.

Tasha snudde seg og så på huset. «Dette ville være et flott sted å kjede seg alene. Det er fantastisk.»

Jeg snudde meg for å studere det igjen. «Jeg synes det er litt mye.»

«Ikke vær en reddhare.»

«Jeg er ikke en reddhare.»

«Det skremmer deg», sa hun, og hun hadde rett.

«Hvordan skal jeg holde det rent?» Bare det å vaske gulvene ville ta en hel dag.

«Sophie, du får folk til å gjøre det for deg.»

Jeg lo av tanken. Det var én ting å omfavne den nyvunne rikdommen min, men det måtte være grenser for hvor pretensiøs man skulle være.

«Du er virkelig dårlig til å være rik», sa Tasha.

«Det høres ut som om du har gått fullstendig over til den mørke siden.»

«Jeg har aldri sagt at jeg har folk», sa hun.

«Du har folk», kontret jeg, sikker i min sak.

Hun hadde sagt det altfor henslengt til ikke å gjøre det selv.

«Greit, jeg har et par stykker. Poenget er at du har råd til et fint hus som dette. Du har råd til å bo ved stranden. Jeg vet at du elsker sjøen.»

«Jeg gjør det.» Jeg gjorde det. Og dette huset var som tatt ut av drømmene mine.

«Du kan gjøre hva du vil nå, Sophie. Du bør gjøre det.»

«Men hva er det?» Jeg klarte ikke helt å holde desperasjonen ute av stemmen.

Jo, jeg kunne gjøre hva jeg ville. Problemet var at jeg ikke hadde funnet ut hva det var. Og jeg hadde prøvd ganske hardt.

Jeg hadde gitt penger til veldedighet, det første du gjør når du får inn uventede penger og faktisk har en sjel. Det lokale sykehuset og dyrebeskyttelsen var takknemlige for støtten min. De sendte meg takkebrev og skålte for meg på styrefester.

Men det var ikke en daglig jobb. De trengte ikke hjelp til selve driften. Og selv om de gjorde det, hadde jeg ingen kompetanse innenfor helsevesen eller dyrepleie. Jeg hadde ikke engang hatt et kjæledyr siden jeg var seks år gammel og kaninen min, Snuggles, døde.

«Kan du tenke deg å bo her?» spurte Tasha. «Det er det egentlige spørsmålet. Kan rike Sophie se for seg å drikke morgenkaffe på denne terrassen eller sitte foran peisen med en god bok?»

Det kunne jeg. Problemet var at jeg ikke kunne se for meg noe mer. Jeg kunne ikke bare lese og drikke kaffe resten av livet.

«Jeg vurderer å forskjønne parken», sa jeg.

«Unnskyld?» Tasha var tydelig forvirret over at jeg endret samtaleemne.

Jeg prøvde å forklare. «Jeg har tenkt på å engasjere meg i lokalsamfunnet. Byforskjønnelse er en stor greie for tiden. Det viser seg at jeg kan adoptere en park.»

«Hvorfor snakker vi om parker?»

«Fordi det å kjøpe et hus er den enkle delen. Jeg tenker på hva andre rike mennesker gjør. Nå som jeg tenker på det, er det du som burde engasjere deg i byforskjønnelse. Det er du som er gartneren. Du ville likt hele parkgreia.»

«Jeg liker også biblioteksgreia.»

Det ga mening siden Tasha hadde en grad i bibliotekvitenskap.

«Jeg har blitt med i styret til biblioteket», sa hun.

«Jaså?» Jeg vet ikke hvorfor det overrasket meg. Det var perfekt for henne. «Jeg må finne meg noe sånt.»

«Det kommer du til å gjøre. Du kommer til å lære deg å være rik.»

«Kanskje», sa jeg. Jeg var ikke overbevist. «Jeg har jo alle disse pengene.»

Tasha smilte. «Så kjøp deg et hus. Kjøp dette huset. Jeg kan se at du elsker det.»

Det var sant. Jeg elsket det. Størrelsen gjorde meg nervøs, men jeg hadde ikke lyst til å dra herfra. Jeg ville bli her og nyte det. Det betydde antageligvis at jeg burde kjøpe det.

«Og etter det?» spurte jeg.

Tasha ristet medfølende på hodet. Hun la armen rundt meg og klemte meg mot seg. «Synd at du ikke har noen fattige slektninger.»

«Slik at de kan komme og bo sammen med meg i dette store huset?» Jeg sa det som en spøk, men jeg spøkte ikke.

Hvis jeg hadde hatt familie, ville jeg definitivt ha hjulpet dem på en eller annen måte. Det ville ha vært flott om jeg hadde søsken eller søskenbarn, eller kanskje nieser og nevøer som trengte en god universitetsutdannelse, men moren min var adoptert og enebarn. Foreldrene hennes var døde nå, og hun visste ingenting om den biologiske familien sin eller adoptivforeldrenes storfamilie.

Alt jeg visste om faren min, var at han hadde vært et engangsligg. Hun hadde vært ganske åpen om det. Han var en gift pilot i det australske flyvåpenet.

De hadde møtt hverandre på et sykehus i Tyskland da hun var der på et seks uker langt oppdrag. Han hadde levert nødhjelpsforsyninger for FN i Bosnia og hadde fått en hodeskade da flyet hans ble beskutt og måtte nødlande. Annenpiloten hadde ikke vært like heldig og omkom.

Den biologiske faren min hadde vært langt hjemmefra, skadet og fortvilet. Mamma hadde trøstet ham i sorgen. De hadde tilbrakt en helg sammen som hun aldri hadde angret på – siden den hadde gitt henne meg.

«Har du noensinne lett etter dem?» spurte Tasha.

Jeg slet med å plukke opp tråden i samtalen. «Lett etter hvem?»

«Familien din.»

«Jeg tror virkelig ikke det er noen å finne der ute.»

Jeg hadde absolutt ingen intensjoner om å ødelegge livet til den biologiske faren min.

Likevel så jeg et øyeblikk for meg å leke amatørdetektiv og grave i bakgrunnen min. Når jeg tenkte meg om, kunne det være morsomt å være detektiv. Kanskje fremtiden min som rik skulle handle om å løse mysterier? Jeg kunne opprette en kommandosentral i kjelleren. Det var masse plass der nede.

«Gå inn på ett av de slektsforskningsnettstedene», sa Tasha. «Ta en DNA-test.»

Jeg brukte cirka et halvt sekund på å bestemme meg for at det var en god idé.

«Det skader ikke å finne ut av det», fortsatte hun. «Hvis de ser farlige ut, trenger du ikke kontakte dem.»

Jeg følte begeistringen stige, men den ble raskt etterfulgt av en solid dose realitetsorientsorientering. En femmenning to generasjoner unna meg – som var det jeg sannsynligvis ville finne – var ikke akkurat nær familie.

Men likevel …

*

Jeg satt på et fly til Alaska – nærmere bestemt til Anchorage. Jeg satt på første klasse fordi Tasha hadde fortalt meg at det var det rike folk gjorde … etter først å ha sagt at rike mennesker chartret privatfly.

Seriøst? Første klasse var helt greit, takk.

Det viste seg at jeg hadde en fetter, eller en sannsynlig fetter, i alle fall. Vi hadde et DNA-sammenfall på tretten prosent, og ifølge nettstedet var det svært betydningsfullt. Han het Mason Cambridge og var trettifem år gammel. Han var født i Alaska og jobbet for et selskap i Anchorage som het Kodiak Communications.

Jeg hadde søkt på ham på nettet og funnet noen få bilder. Han var ikke særlig synlig på sosiale medier, men lokalavisene hadde noen artikler om at han deltok på arrangementer. Jeg antok at det ikke skulle så mye til for å bli kjent på et sted som Alaska.

Jeg hadde funnet adressen hans, men ikke noe telefonnummer eller en e-postadresse.

Jeg visste at jeg antageligvis kunne spore ham opp via Kodiak Communications, men hadde bestemt meg for å møte ham personlig.

Hvis han ikke var interessert, ville jeg heller ha en kort samtale ansikt til ansikt med min eneste kjente slektning enn en kryptisk e-post eller telefonsamtale først.

Jeg visste at jeg tok sjansen på å bli skuffet etter en lang reise, men jeg hadde jo ikke så mye annet å bruke tiden min på.

Kjøpet av det nye huset ville ikke gå gjennom før om noen dager, og Tasha hadde dratt tilbake til Los Angeles nå.

Jeg kunne like gjerne dra på et lite eventyr.

Jeg leide en bil på flyplassen og oppdaget at Anchorage var mye større enn jeg hadde forventet – med et digert sentrum, vidstrakte forsteder, enorme grøntarealer og utsikt over fjellene. Hvis det ikke hadde vært for GPS-en, ville jeg ha kjørt meg vill i de labyrintiske gatene.

Ruten førte meg etter hvert sør for byen, og snart forsvant husene. Trærne krøp innover fra åssidene i øst, og til vest skvulpet bølgene fra fjorden inn mot kysten.

Etter en stund kom jeg til en grusvei, og GPS-en ba meg om å ta av. Jeg var takknemlig for at leiefirmaet hadde gitt meg en firehjulstrekker da jeg kjørte opp en bratt bakke.

På toppen forsvant trærne, og grusveien gikk over til jevn asfalt.

Jeg ble overrasket, faktisk nesten sjokkert, over å se en stor, frodig plen med velstelte blomsterbed og velformede busker foran meg. Midt i hagen lå et hus som var så stort at det tok pusten fra meg.

Det var laget av enorme, polerte tømmerstokker med digre vinduer, spisse tak og imponerende murverk, og bredte seg ut over plenen i to separate fløyer. Det så ut som et femstjerners hotell. Jeg lurte faktisk på om det var et femstjerners hotell. Det sto ikke mindre enn ti biler parkert utenfor.

Jeg kjørte videre og parkerte i enden av raden.

Det var mulig at Mason Cambridge bodde på et hotell. Merkelig, men absolutt mulig.

Jeg slengte vesken over skulderen, åpnet førerdøren og gikk ut.

På vei over parkeringsplassen måtte jeg kjempe mot følelsen av at jeg ikke hørte hjemme her. Stedet hadde en stillferdig atmosfære som ikke innbød til tilfeldige inntrengere. Hvis jeg skulle gjette, ville jeg si at det var et sted for de svært rike og privilegerte.

Jeg gikk opp trappen og stirret på de overdimensjonerte tredørene et øyeblikk mens jeg lurte på om jeg skulle banke på eller bare gå rett inn.

Hvis det var en hotellobby, ville ingen høre at det banket på.

Hvis det var et privat hjem, ville det vært ufattelig uhøflig og sannsynligvis ulovlig å bare gå inn.

Jeg tenkte meg om og bestemte meg for at hvis det var et privat hjem, så ville døren være låst.

Det ga mening.

Jeg likte resonnementet.

Hvis døren derimot var ulåst, var det en hotellobby.

Jeg trykket ned dørhåndtaket.

Det ga etter.

Jeg dyttet litt, og døren svingte lett opp inn mot en vakkert innredet lobby.

Jeg gikk inn.

«Kan jeg hjelpe deg med noe?» sa en svært maskulin stemme.

«Ja», sa jeg og lukket døren bak meg.

Da jeg møtte blikket til mannen som nå sto overfor meg, gjorde hjertet mitt et pussig hopp, og lungene strammet seg plutselig sammen i brystet.

Han var mørk og kjekk med rufsete hår, intense blå øyne, olivenfarget hud og skjeggstubber over en firkantet hake. Han var høy, hadde brede skuldre og en selvsikker holdning, og var alt en kvinne drømte om hvis hun var på utkikk etter perfeksjon.

Øyenbrynene hans hevet seg spørrende. «Hjelpe deg med …?»

«Jeg …»

Han ventet mens jeg følte meg mer utilpass for hvert sekund som gikk. Det var kanskje sju eller åtte sekunder til sammen, men de virket lange.

«Jeg leter etter Mason Cambridge», sa jeg til slutt.

«Venter Mason deg?»

«Nei. Er han her?»

«Ikke for øyeblikket.»

«Men han bor jo her.» Jeg så meg rundt igjen.

Mason Cambridge måtte være svært velstående for å bo på et hotell som dette.

Det virket ikke som om han trengte pengene mine til noe som helst.

«Dette er Cambridge-huset», sa mannen.

Det tok et øyeblikk før ordene hans sank inn.

Jeg ble kjempeflau. «Er ikke dette et hotell?» Å, jøss. Jeg hadde nettopp gått rett inn i et privat hjem.

«Leter du etter et hotell?» spurte mannen.

«Jeg leter etter Mason Cambridge. Jeg mente ikke å overraske deg. Jeg trodde …» Jeg så meg rundt igjen og innså at dette ikke så ut som en hotellobby. Det var ingen resepsjon eller pikkoloer å se.

«Hva vil du med Mason?» spurte mannen.

Jeg hadde ikke tenkt å forklare meg for en fremmed. «Vet du når han kommer tilbake?»

«Det angår ikke deg.»

Ingen av oss ville vinne noen etikettepriser her, men jeg hadde rett til privatliv, og jeg hadde en legitim grunn til å lete etter Mason.

«Hvis du møtte ham på en bar …»

«Jeg møtte ham ikke på en bar.» Jeg visste hvem som tapte etikettekampen etter den kommentaren.

«På en fest?» spurte mannen.

«Hvorfor går tankene dine umiddelbart dit?» sa jeg utfordrende.

Han lot blikket gli over meg. Uttrykket hans fortalte meg at han likte det han så. Han prøvde ikke å skjule det engang.

Jøss. Slett ingen manerer, altså.

«Fordi du er hans type», sa mannen.

«Jeg er ikke hans type.» Jeg nølte. «Vel … jeg mener … jeg har aldri møtt ham.»

Mannen smilte kalkulerende.

«Hva?» spurte jeg forundret.

«Jeg er glad for å høre at han ikke har førsterett.» Det var et glimt av takknemlighet i øynene hans.

«Seriøst?»

Trodde han at han kunne flørte med meg?

Han trakk på skuldrene. «Skyt meg.»

«Kan du være så snill å fortelle meg når Mason kommer tilbake? Jeg prøver igjen senere. Jeg lover å banke på neste gang.»

Mannens smil ble bredere. Han nøt forlegenheten min. «En gang senere i dag.»

«Greit», sa jeg.

«Hvor har du rom?»

Jeg ble overrasket over spørsmålet.

«I tilfelle Mason vil ringe deg. Du ser ikke ut til å være fra Alaska. Jeg heter Nathaniel Stone, forresten.»

«Sophie Crush. Jeg er ikke fra Alaska.»

«Bor du på Tidal eller Mountainside?»

«Jeg har ikke bestemt meg enda.»

«Da vil jeg anbefale Tidal. Hvis du har et stramt budsjett, er Pine Bird et fint alternativ.»

Jeg kvalte en latter da jeg tenkte på samtalen jeg nylig hadde hatt med Tasha. Nei, budsjettet mitt var ikke spesielt stramt.

«Var det morsomt?» spurte han.

Jeg ristet på hodet. «Ikke i det hele tatt.»

«Tilfeldig latter? Jeg vil føle meg forpliktet til å advare Mason hvis dette … er en slags spøk eller noe …»

«Jeg driver ikke med noe tull. Og jeg har ikke noe budsjett. Jeg prøver Tidal.»

«Godt valg. Hva skal jeg si til Mason?»

Det var et rimelig spørsmål. Jeg prøvde å finne på noe uskyldig å si, men så gikk døren opp bak meg, og Nathaniel flyttet oppmerksomheten dit.

«Å, bra», sa han til den som kom inn. «Du er tidlig ute. Mason, Sophie Crush er her for å treffe deg.»

Det kriblet forventningsfullt i magen min. Jeg trakk pusten raskt og snudde meg. En annen veltrent, pen mann sto i døråpningen.

«Ha …llo», sa han og trakk ut ordet som om det var et kompliment.

«Hun vil ikke fortelle meg hva hun vil», sa Nathaniel.

Mason smilte bekymringsløst. «Jeg bryr meg ikke om hva hun vil.» Han så meg rett inn i øynene. «Svaret er ja.»

Jeg visste at jeg måtte kvele denne flørtingen i fødselen før den gikk for langt og gjorde oss begge forlegne.

Så jeg sa det bare rett ut: «Jeg er kusinen din.»

Masons uttrykk stivnet.

«Hva?» utbrøt Nathaniel bak meg.

*

Etter åpenbaringen min ble jeg geleidet inn på et privat rom.

Taket var lavere enn i foajeen – bare tre meter høyt i stedet for seks. Jeg satte meg i en lenestol som vendte mot et vindu med utsikt over den vakre hagen og skogen bortenfor.

Mason satte seg på den andre siden av et lavt bord med glassplate, og Nathaniel satte seg ved siden av ham.

Jeg kunne ikke la være å studere Masons ansiktstrekk og sammenligne dem med mine.

Haken hans var annerledes; firkantet der min var smal. Nesen var større, men hadde omtrent samme form. Øynene var lysere enn mine espressofargede, og håret hans var nesten svart, fyldig og tykt, i motsetning til mitt gyllenbrune.

Hvis jeg skulle velge én ting, ville jeg si at leppene hans virket kjente. Det var noe med måten han smilte på og formen på dem når han snakket.

«Er det noen som vil ha noe å drikke?» spurte Mason.

«Seriøst?» sa Nathaniel skarpt.

«Vel, du ser ut som om du kan trenge en drink», sa Mason til ham. Han så på meg. «Sophie? Vi har vin, både rød og hvit, eller whisky hvis du trenger det.»

«Det er ikke jeg som er sjokkert over nyheten», sa jeg. «Det går fint. Jeg trenger ikke noe å drikke.»

«Whisky, Stone?» spurte Mason Nathaniel idet han reiste seg. «Personlig er jeg litt sjokkert over nyheten, så jeg skal ta meg én.»

«Greit», sa Nathaniel.

Det var åpenbart at de ikke var glade for å møte meg. De hadde tydeligvis ingen anelse om at jeg kunne eksistere, noe som fikk meg til å tenke mer på det mulige slektskapet.

Hvis den genetiske forbindelsen var på mammas side, kunne hun ha vært en skamfull hemmelighet som ble adoptert bort for mange år siden. Hvis det var på min fars side, hadde han kanskje ikke vært en offiser i det australske flyvåpenet likevel. Kanskje han var et svart får som familien hadde sendt til Australia på grunn av en skandale, og nå dukket jeg opp for å hjemsøke familien hans.

Mulighetene var egentlig uendelige, og noen av dem kunne være bent frem negative. Det var kanskje best at jeg dro før jeg begynte å skape problemer for familien. Jeg ville ikke skape problemer.

Mason la isbiter i to kraftige glass. Så skjenket han whisky fra en flaske i baren.

Nathaniel stirret på meg.

Jeg prøvde å la være å se tilbake på ham mens vi ventet.

Han virket mer bekymret over utseendet mitt enn Mason.

Det fikk meg til å lure på hvem han var og hvordan han passet inn i familien. Øynene hans var mørkeblå, og han lignet ikke på noen av oss.

«Fastslår testen med sikkerhet at vi er søskenbarn?» spurte Mason da han satte seg ned igjen.

«Det kan hende hun finner på alt sammen», sa Nathaniel.

«I vår tid?» spurte Mason. «Det vil i så fall være en kort prosess å motbevise det.»

«Hun kan gjøre mye skade underveis.»

«Jeg vil ikke gjøre noen skade», følte jeg meg tvunget til å si. «Jeg tenkte at dette kanskje ville være gode nyheter, morsomme nyheter.»

«Morsomt for deg, kanskje», sa Nathaniel. «Å kunngjøre at du er i nær slekt med eierne av det største telekommunikasjonsselskapet i Alaska.»

Uttalelsen overrasket meg. Det var det første jeg hadde hørt om at familien eide noe som helst, for ikke å snakke om Kodiak Communications. Men det forklarte i alle fall det enorme huset. Det betydde også at ingen i familien ville trenge den økonomiske hjelpen min … noensinne.

Jeg prøvde å ikke bli skuffet. «Jeg visste ikke at de eide det.»

Nathaniel hostet ut en vantro latter.

«Vi kan la tvilen komme henne til gode», sa Mason til ham.

«Jeg er ikke her for å plage dere», sa jeg til Mason og ignorerte Nathaniel.

«Er du sikker på at vi er søskenbarn?» spurte Mason.

«Jeg kan være grandtanten din, eller du kan være grandonkelen min, basert på den felles DNA-prosenten. Men med tanke på alderen vår er det mer sannsynlig at vi er søskenbarn.»

«Søskenbarn», sa Mason og så ut som om han grunnet på det.

«Det var det som sto i rapporten.» Jeg hadde ikke noe mer å tilføye.

«Hvilken rapport?» spurte Nathaniel. «Fra hvor? Hvem utførte den? Har du en kopi?»

«Stone», sa Mason advarende.

«Hvis dette er et forsøk på utpressing …», svarte Nathaniel.

Jeg reiste meg. «Hør her, jeg gjorde ikke dette for å skape problemer for noen.» Jeg så på Mason. «Jeg ville bare møte deg, og nå har jeg gjort det. Jeg er tydeligvis ingen god overraskelse, så jeg tror at jeg bare skal dra tilbake til Seattle før …»

«Ikke gjør det», sa Mason.

«Mason.» Nathaniel fikk Masons navn til å høres ut som en advarsel.

«Sett deg igjen, er du snill», sa Mason.

Jeg tok meg selv i å se på Nathaniel. Ikke for å be om tillatelse, men for å vurdere humøret hans.

Pannene hans var rynket, og munnvikene pekte nedover.

Greit, humøret vurdert.

«Overse ham», sa Mason.

Nathaniels stemme hørtes halvkvalt ut. «Du vet hva dette vil …»

«Å sende henne vekk vil ikke endre noe som helst», sa Mason.

«Vi må beskytte familien.»

Mason gestikulerte mot lenestolen bak meg. «Vær så snill.»

«Jeg vil gjøre det rette.» Det ville jeg virkelig.

Jeg visste ikke hva jeg hadde forventet at skulle skje her i Alaska – kanskje at jeg ville bli tatt imot med åpne armer, at jeg ville finne en stor, munter storfamilie som spiste middag sammen rundt kjøkkenbordet, med en tante i femtiårene som bakte deilige kjeks og en jovial onkel som fortalte røverhistorier. Jeg innså at fantasien min hadde et tydelig Norman Rockwell-preg.

«Det er riktig å sette seg ned.» Mason så oppriktig ut.

Jeg satte meg.

«Moren min var enebarn», sa Mason. «Faren min har bare én bror, Braxton. Jeg antar at du er i slutten av tjueårene?»

Jeg nikket.

«Det logiske er da at du ble unnfanget mens onkel Braxton var lykkelig gift med tante Christine. Det er den eneste måten jeg kan se for meg at jeg kan ha endt opp med en kusine på.»

«Kan moren din ha hatt en bror?» spurte jeg ham.

«Absolutt ikke. Hun bodde i Alaska hele livet. Alle kjente familien.»

«En hemmelig halvbror?»

«Da ville DNA-sammenfallet ha vært annerledes.»

«Trenger vi virkelig å gå gjennom hypoteser?» spurte Nathaniel i en tone som avslørte frustrasjon. «Vil du ha penger? Er det det du vil?»

«Gi deg», glefset Mason.

Nathaniels mistanker avslørte hans egen natur, siden uærlige mennesker alltid ser etter uærlighet i andre.

«La oss finne ut hva hun vil ha og få dette overstått», sa Nathaniel.

«Ikke døm meg etter dine standarder», svarte jeg.

Øynene hans ble smale, og kjeven stram.

«Hun har deg der», sa Mason før han tok en slurk whisky.

«Jeg skal skrive ut en sjekk til deg her og nå», sa Nathaniel.

Jeg reiste meg. «Ah, der er den fatale bristen i logikken din. Det aller siste jeg vil ha, er penger.»

Før jeg rakk å foreta en dramatisk exit, gikk døren opp.

Jeg snudde meg og så en mann i femtiårene stå i døråpningen.

Han var høy, med en distingvert holdning og et strengt uttrykk. Han hadde på seg en koksgrå blazer over en hvit skjorte. Det gråsprengte håret var kjemmet bakover fra pannen, og ansiktet var skyggelagt av et kort, grånende skjegg.

«Hva er det som foregår her?» spurte han i en kommanderende tone.

Både Nathaniel og Mason reiste seg.

«Onkel», sa Mason med et nikk.

«Hei, Braxton», sa Nathaniel.

Braxton rettet blikket mot meg. Øynene hans var identiske med mine – espressomørke.

«Og hvem er dette?» spurte han.

